CELEX: 32011D0481
Language: da
Date: 2011-07-28 00:00:00
Title: Kommissionens gennemførelsesafgørelse af 28. juli 2011 om undtagelse af efterforskning efter olie og gas og udnyttelse af olie i Danmark, undtagen Grønland og Færøerne, fra anvendelsen af Europa-Parlamentets og Rådets direktiv 2004/17/EF om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester (meddelt under nummer K(2011) 5312) EØS-relevant tekst

29.7.2011   
            
            
               DA
            
            
               Den Europæiske Unions Tidende
            
            
               L 197/20
            
         KOMMISSIONENS GENNEMFØRELSESAFGØRELSE
   af 28. juli 2011
   om undtagelse af efterforskning efter olie og gas og udnyttelse af olie i Danmark, undtagen Grønland og Færøerne, fra anvendelsen af Europa-Parlamentets og Rådets direktiv 2004/17/EF om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester
   (meddelt under nummer K(2011) 5312)
   (Kun den danske udgave er autentisk)
   (EØS-relevant tekst)
   (2011/481/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2004/17/EF af 31. marts 2004 om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester (1), særlig artikel 30, stk. 4 og 6,
   under henvisning til anmodning indgivet af Danmark pr. e-mail af 26. maj 2011 og
   ud fra følgende betragtninger:
   I.   SAGSFREMSTILLING
   
   
               (1)
            
            
               Den 26. maj 2011 modtog Kommissionen en e-mail fra Kongeriget Danmark med en anmodning i henhold til artikel 30, stk. 4, i direktiv 2004/17/EF.
            
         
               (2)
            
            
               Anmodningen indgivet af Kongeriget Danmark vedrører efterforskning efter olie og gas og udnyttelse af olie i Danmark, undtagen Grønland og Færøerne. I tråd med Kommissionens tidligere fusionsbeslutninger (2) er to forskellige aktiviteter beskrevet i anmodningen:
               
                           a)
                        
                        
                           efterforskning efter olie og naturgas og
                        
                     
                           b)
                        
                        
                           produktion af olie.
                        
                     I overensstemmelse med Kommissionens ovennævnte beslutninger gælder for denne afgørelse, at termen »produktion« også omfatter »udvikling«, dvs. opførelse af egnet infrastruktur til fremtidig produktion (boreplatforme, rørledninger, terminaler osv.). Endvidere er det i henhold til Kommissionens faste praksis også konstateret, at »udvikling, produktion og salg af råolie« udgør »ét relevant produktmarked« (3). I forbindelse med denne afgørelse anses »produktion« derfor for at omfatte både »udvikling« og (første) salg af olie.
            
         
               (3)
            
            
               Der er 29 virksomheder, som deltager som licenshavere eller operatører i danske olie- og/eller gaskoncessioner, og der er tre operatører, som tegner sig for den nuværende olie- og gasproduktion. Det drejer sig om Mærsk Olie og Gas A/S (»Mærsk«, som driver 15 felter), DONG E&P A/S (»Dong«, som driver 3 felter) og Hess Denmark ApS (»Hess«, som driver 1 felt) (4). Herudover har Wintershall Nordzee B.V. og Altinex Oil Denmark A/S (NORECO) som operatører fundet olie/gas i ikke-udviklede felter, som aktuelt ikke har nogen produktion. Af hensyn til risikodelingen er den normale forvaltningsmodel for efterforsknings- og udnyttelsesaktiviteter en joint venture-aftale, hvor en part udpeges som »operatør«, og hvor de andre deltagere i aftalen får en forholdsmæssig andel af al olie og gas, der produceres af konsortiet. De aftaledeltagere, som ikke er operatører, har fuld kontrol over, hvor, hvornår og til hvem de sælger, så de er på samme tid operatørens partnere og konkurrenter.
            
         
               (4)
            
            
               Anmodningen blev fremsendt af og er derfor godkendt af Konkurrence- og Forbrugerstyrelsen.
            
         II.   RETSGRUNDLAG
   
   
               (5)
            
            
               I henhold til artikel 30 i direktiv 2004/17/EF er kontrakter, der indgås med henblik på at muliggøre udøvelse af de aktiviteter, som direktivet finder anvendelse på, ikke underlagt direktivet, hvis den pågældende aktivitet i den medlemsstat, hvor den udøves, er direkte undergivet almindelige konkurrencevilkår på markeder, hvortil adgangen er fri. Om en aktivitet er direkte undergivet almindelige konkurrencevilkår, afgøres på grundlag af objektive kriterier under hensyntagen til den pågældende sektors særlige kendetegn. Adgangen til et marked betragtes som fri, hvis medlemsstaten har gennemført og anvender den relevante EU-lovgivning om åbning af en given sektor eller en del heraf.
            
         
               (6)
            
            
               Da Danmark har gennemført og anvender Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter (5), må markedsadgangen anses for at være fri, jf. artikel 30, stk. 3, første afsnit, i direktiv 2004/17/EF. Om en aktivitet er direkte undergivet almindelige konkurrencevilkår, afgøres på grundlag af en række forskellige kriterier, hvoraf intet alene nødvendigvis er afgørende.
            
         
               (7)
            
            
               Med henblik på at afgøre, om de pågældende økonomiske aktører er undergivet almindelige konkurrencevilkår på de markeder, der er omfattet af denne afgørelse, tages der hensyn til de største aktørers markedsandel og koncentrationsgraden på disse markeder. Da vilkårene varierer for de forskellige aktiviteter, der er omfattet af denne afgørelse, foretages der en særskilt vurdering for hver aktivitet/hvert marked.
            
         
               (8)
            
            
               Nærværende afgørelse indskrænker ikke anvendelsen af konkurrencereglerne.
            
         III.   VURDERING
   
   
               (9)
            
            
               Hver af de to aktiviteter, som anmodningen gælder (efterforskning efter olie og naturgas og produktion af olie), er blevet betragtet som særskilte produktmarkeder i Kommissionens tidligere beslutninger, der er nævnt i betragtning 2. De bør derfor behandles særskilt.
            
         
               (10)
            
            
               I overensstemmelse med Kommissionens faste praksis (6) udgør efterforskning af olie og naturgas ét relevant produktmarked, da det ikke er muligt fra begyndelsen at afgøre, om efterforskningen vil føre til fund af olie eller naturgas. Det er endvidere fastslået gennem Kommissionens mangeårige praksis, at det relevante geografiske marked er verdensomspændende. Da der ikke er noget, som tyder på, at definitionen vil være anderledes i dette tilfælde, opretholdes den i forbindelse med denne afgørelse.
            
         
               (11)
            
            
               Der skelnes mellem tre metoder til at måle fordelingen af markedsandele blandt aktive aktører inden for efterforskning, og der anvendes tre variabler, nemlig kapitaludgifter, påviste reserver og forventet produktion. Anvendelsen af kapitaludgifterne er dog fundet uhensigtsmæssig til at måle markedsandelen blandt aktører, der er aktive inden for efterforskning, bl.a. på grund af de meget varierende investeringsomkostninger i forskellige geografiske områder. Således er der behov for større investeringer for at udføre olie- og gasefterforskning i Nordsøen end i f.eks. Mellemøsten.
            
         
               (12)
            
            
               To andre parametre er typisk blevet anvendt til at vurdere markedsandelene for de økonomiske aktører inden for denne sektor, nemlig deres andel af påviste reserver og af den forventede produktion (7).
            
         
               (13)
            
            
               Pr. 31. december 2009 var de samlede påviste olie- og gasreserver på i alt 385,58 mia. standardkubikmeter olieækvivalent (i det følgende benævnt Sm3 o.e.) på verdensplan ifølge de foreliggende oplysninger (8). Pr. 31. december 2009 androg de samlede påviste olie- og gasreserver i Danmark lidt mere end 0,19 mia. Sm3 o. e. (9) eller lidt mere end 0,05 %. Den andel heraf, som de enkelte ordregivere, der driver virksomhed i Danmark, tegner sig for, er selvfølgelig endnu mindre. Ifølge de foreliggende oplysninger er der en direkte forbindelse mellem de påviste reserver af olie og gas og den forventede fremtidige produktion. Intet i de foreliggende oplysninger indikerer således, at den markedsandel, som de ordregivere, der driver virksomhed i Danmark, tegner sig for, vil ændres væsentligt, hvis den snarere måles som forventet produktion end som virksomhedernes andel af de påviste reserver. I betragtning af forbindelsen mellem de påviste reserver og den faktiske produktion kan disse fakta også betragtes som en indikation af konkurrencevilkårene på det pågældende marked.
            
         
               (14)
            
            
               Markedet for efterforskning er ikke stærkt koncentreret. Ud over de statsejede selskaber er markedet kendetegnet ved tilstedeværelsen af tre internationale vertikalt integrerede private aktører, kaldet »super majors« (BP, ExxonMobil og Shell), samt et antal aktører, der kaldes »majors«. Disse faktorer kan opfattes som en indikator for, at markedet er undergivet almindelige konkurrencevilkår.
            
         
               (15)
            
            
               I overensstemmelse med Kommissionens faste praksis (10) udgør udvikling og produktion af (rå)olie et særskilt produktmarked, der geografisk set er verdensomspændende. Da der ikke er noget, som tyder på, at definitionen vil være anderledes i dette tilfælde, opretholdes den i forbindelse med denne afgørelse. Ifølge de foreliggende oplysninger (11) udgjorde den samlede, daglige produktion af olie 79,948 mio. tønder på verdensplan i 2009. Samme år blev der i Danmark produceret i alt 265 000 tønder pr. dag, svarende til en markedsandel på 0,33 %. For så vidt angår den andel, som de enkelte ordregivere, der driver virksomhed i Danmark, tegnede sig for i 2009, var situationen således: med en verdensomspændende produktion på 381 000 (12) tønder pr. dag har Mærsk en andel på 0,5 % af den globale olieproduktion; Dongs globale produktion på 23 000 tønder olie pr. dag giver det en markedsandel på 0,029 % af olieproduktionen på verdensplan; endelig giver Hess' samlede produktion på 11 575 tønder pr. dag en markedsandel på 0,014 % af olieproduktionen på verdensplan.
            
         
               (16)
            
            
               Med henblik på denne analyse er det afgørende at tage koncentrationsgraden på det relevante marked som helhed i betragtning. Kommissionen har således bemærket, at markedet for produktion af råolie er kendetegnet ved tilstedeværelsen af store statsejede selskaber og tre internationale vertikalt integrerede private aktører (de såkaldte »super majors«: BP, ExxonMobil og Shell, hvis andel af olieproduktionen i 2009 udgjorde hhv. 3,2 %, 3,0 % og 2 %) og en række såkaldte »majors« (13). Disse faktorer indikerer, at markedet omfatter en række aktører, og at der mellem disse aktører formodes at være effektiv konkurrence.
            
         IV.   KONKLUSIONER
   
   
               (17)
            
            
               På baggrund af de faktorer, der er gennemgået i betragtning 5 til 16, bør betingelsen om, at den pågældende aktivitet skal være direkte undergivet almindelige konkurrencevilkår, jf. artikel 30, stk. 1, i direktiv 2004/17/EF, anses for at være opfyldt i Danmark, undtagen Grønland og Færøerne, for følgende tjenester:
               
                           a)
                        
                        
                           efterforskning efter olie og naturgas og
                        
                     
                           b)
                        
                        
                           produktion af olie.
                        
                     
         
               (18)
            
            
               Da betingelsen om fri adgang til markedet må anses for at være opfyldt, bør direktiv 2004/17/EF ikke finde anvendelse, når ordregivere indgår kontrakter med henblik på at muliggøre levering af de tjenester, der er anført i betragtning 17, litra a) og b), i Danmark, undtagen Grønland og Færøerne, eller når der afholdes projektkonkurrencer med henblik på udøvelsen af en sådan aktivitet i det pågældende geografiske område.
            
         
               (19)
            
            
               Generelt sagt kan efterforskningsfelter både producere olie og gas, i forskellige forhold. Produktionen af gas er ikke omfattet af denne anmodning om fritagelse, og for denne sektor finder bestemmelserne i direktiv 2004/17/EF fortsat anvendelse. Hvis et felt producerer både olie og gas, erindres der om, at indkøbskontrakter, der omfatter flere forskellige aktiviteter, skal behandles i overensstemmelse med artikel 9 i direktiv 2004/17/EF. Det betyder, at når en ordregiver gennemfører »blandede« indkøbskontrakter, dvs. indkøbskontrakter om udøvelse af både aktiviteter, der er undtaget fra anvendelsen af direktiv 2004/17/EF, og aktiviteter, der ikke er undtaget, skal der tages hensyn til de aktiviteter, som kontrakten først og fremmest tager sigte på. I tilfælde af sådanne blandede indkøbskontrakter, hvor formålet primært er at støtte produktionen af gas, finder bestemmelserne i direktiv 2004/17/EF anvendelse. Hvis det ikke er muligt objektivt at afgøre, hvilken aktivitet der udgør kontraktens hovedgenstand, skal kontrakten tildeles efter reglerne i artikel 9, stk. 2 og 3, i direktiv 2004/17/EF.
            
         
               (20)
            
            
               Denne afgørelse bygger på den retlige og faktuelle situation i tidsrummet maj 2011 til juli 2011, som den fremgår af de oplysninger, de er indgivet af Danmark. Den kan ændres, hvis betydelige ændringer af de retlige og faktiske forhold medfører, at betingelserne for at anvende artikel 30, stk. 1, i direktiv 2004/17/EF ikke længere er opfyldt.
            
         
               (21)
            
            
               Foranstaltningerne i denne afgørelse er i overensstemmelse med udtalelse fra Det Rådgivende Udvalg for Offentlige Aftaler —
            
         VEDTAGET DENNE AFGØRELSE:
   Artikel 1
   Direktiv 2004/17/EF finder ikke anvendelse, når ordregivere indgår kontrakter med henblik på at muliggøre levering af følgende tjenester i Danmark, undtagen Grønland og Færøerne:
   
               a)
            
            
               efterforskning efter olie og naturgas og
            
         
               b)
            
            
               produktion af olie.
            
         Artikel 2
   Denne afgørelse er rettet til Kongeriget Danmark.
   
      Udfærdiget i Bruxelles, den 28. juli 2011.
      
         
            På Kommissionens vegne
         
         Michel BARNIER
         
            Medlem af Kommissionen
         
      
   
   
      (1)  EUT L 134 af 30.4.2004, s. 1.
   
      (2)  Se navnlig Kommissionens beslutning 2004/284/EF af 29. september 1999 om en fusions forenelighed med fællesmarkedet og EØS-aftalen (sag nr. IV/M.1383 — Exxon/Mobil) og senere beslutninger, bl.a. Kommissionens beslutning af 3. maj 2007 om en fusions forenelighed med det fælles marked (sag nr. COMP/M.4545 — STATOIL / HYDRO) i henhold til Rådets forordning (EØF) nr. 139/2004.
   
      (3)  Jf. f.eks. Kommissionens beslutning af 29. september 1999 om en fusions forenelighed med fællesmarkedet og EØS-aftalen (sag IV/M.1532 BP Amoco/Arco), betragtning 14, EFT L 18 af 19.1.2001, s. 1.
   
      (4)  De nævnte felter er felter med en produktion.
   
      (5)  EFT L 164 af 30.6.1994, s. 3, og EFT L 79 af 29.3.1996, s. 30.
   
      (6)  Se navnlig ovennævnte Exxon/Mobil-beslutning og senere Kommissionens beslutning af 19. november 2007 om en fusions forenelighed med det fælles marked (sag nr. COMP/M.4934 — KAZMUNAIGAZ/ROMPETROL) i henhold til Rådets forordning (EØF) nr. 139/2004.
   
      (7)  Se navnlig ovennævnte Exxon/Mobil-beslutning (betragtning 25 og 27).
   
      (8)  Se punkt 5.2.1 i anmodningen og de deri nævnte kilder, navnlig BP Statistical Review of World Energy, juni 2010, i det følgende benævnt »BP-statistikkerne for 2010«, der er vedlagt som bilag.
   
      (9)  Dvs. 0,06 bio. m3 gas, svarende til 0,0594 mia. Sm3 o.e., og 0,9 mia. tønder olie svarende til 0,135 mia. Sm3, dvs. i alt 0,1944 mia. Sm3.
   
      (10)  Se fodnote 6.
   
      (11)  Se side 8 i BP-statistikkerne for 2010.
   
      (12)  Heraf 90 000 tønder produceret pr. dag i Danmark.
   
      (13)  F.eks. Total, Chevron, ENI og Conoco, hvis markedsandele er mindre end dem, »super majors« tegner sig for.